Torsten Schack Pedersen (V), 2012-11-22:
Jeg vil først og fremmest gerne sige tak til Dansk Folkeparti for at rejse denne forespørgsel.
Vi er helt enige i Venstre, at det er et meget vigtigt tema, for særlig siden regeringen og Enhedslisten med sidste års finanslov øgede afgifterne på en lang række grænsehandelsfølsomme varer i Danmark, har der været meget fokus på grænsehandelen.
Det er med rette, for vi ser jo meget tydeligt konsekvenserne af de stigende afgifter på særligt de grænsehandelsfølsomme varer: Butikker i Sønderjylland mister omsætning og må afskedige medarbejdere, dankortet svinges oftere og oftere og på større beløb i grænsehandelsbutikkerne syd for den dansk-tyske grænse; faktisk er stigningen i dankortomsætningen i årets første måneder på hele 24 pct. i forhold til samme periode sidste år.
24 pct. er dankortomsætningen steget med.
Det er en dramatisk stigning, som vidner om, at danskerne virkelig har vendt indkøbskurven mod syd.
Et andet helt håndgribeligt bevis er, at grænsebutikken Fleggaard nu reklamerer i hele Danmark, selv i Skagen modtager man nu reklamer fra Fleggaard.
Man kan selvfølgelig sige, at regeringen har en lidt alternativ måde til at bekæmpe dette tiltag på, nemlig ved at indføre en reklameafgift, men det er vel ikke reklamerne, der er problemet, men de danske afgifter på de varer, som der reklameres for.
Fra Venstres side var vi meget imod de afgiftsstigninger, som regeringen og Enhedslisten aftalte med finanslovaftalen sidste år, og vi har fra starten advaret imod konsekvenserne for grænsehandelen.
Der har ikke været mange sundhedseffekter ved afgifterne, til trods for at det er det, der har været begrundelsen, og så selvfølgelig ønsket om at grave dybere i danskernes lommer.
Og det er bemærkelsesværdigt, at det i år er første gang siden 2005, at grænsehandelen stiger.
Efter et fald i grænsehandelen hvert år – i 2005, 2006, 2007, 2008, 2009, 2010, 2011 – så stiger grænsehandelen altså i år, og det erkender regeringen da heldigvis også selv i sin grænsehandelsrapport.
Selv om der er mange nyttige oplysninger i grænsehandelsrapporten, er der også ting, der undrer.
Det undrer mig, at til trods for at de danske bryggerier har indsamlet deres salg af øl og læskedrikke til Skatteministeriet, kan de ikke genkende Skatteministeriets vurdering af omfanget af grænsehandelen for disse varegrupper.
Det er jo særlig problematisk, at der er usikkerhed om lige præcis disse varegrupper, for de er det, som undersøgelser viser er såkaldte magnetvarer, altså at det i høj grad er disse varer, der driver danskerne til at grænsehandle.
Det er de varer, folk kører efter, og det er de varer, folk har med i bilen hjem.
De er en magnet for grænsehandelen.
Konsekvenserne af den stigende grænsehandel er tydelig: Vi sender handel og arbejdspladser ud af landet; detailhandelen mister arbejdspladser.
Regeringens egen vurdering var sidste år, at det var i omegnen af 500 arbejdspladser.
Spørger man detailhandelen selv, er svaret, at tallet er langt større.
Men der er vel ikke noget, der ikke er så skidt, at det ikke er godt for noget, for i Tyskland glæder man sig.
Der glæder man sig over, at afgifterne i Danmark stiger.
Vi kan læse i tyske medier, at der er tysk jubel over danske afgifter.
De glæder sig over den stigende omsætning.
Vi synes, det er en forkert udvikling, og vi synes også, at det er bekymrende, at selv danske butikker har taget den stigende grænsehandel til sig, for danske butikker vil nu etablere sig syd for grænsen med den begrundelse, at hvis danskerne ikke vil handle i de danske kæder i Danmark, så må man flytte butikker fra de danske kæder syd for grænsen.
Man må simpelt hen bevæge sig hen, hvor kunderne er, for at få del i danskernes indkøbskroner.
Som sagt er det problematisk, at grænsehandelen for første gang siden 2005 er stigende, og derfor har det også været vigtigt for Venstre at gøre op med den stigende grænsehandel.
I Venstres finanslovudspil til næste års finanslov havde vi også et element på 500 mio. kr. til en grænsehandelspakke, der skal sænke de afgifter, hvor effekten er størst, for vi synes ikke, at det giver meget mening, at danske virksomheder producerer varer i Danmark for at sende dem syd for grænsen, hvor danskerne så kører ned og henter dem.
Det ville være bedre, at vi havde et afgiftssystem, der betød, at danskerne kunne købe flere af deres varer i Danmark til gavn for både den enkelte, detailhandelen og i sidste ende også til gavn for statskassen.
Så vi håber, at regeringen kommer på bedre tanker og vil anskue den stigende grænsehandel i det lys, der er reelt, nemlig at det er en stærkt bekymrende udvikling.